Diari Oficial de la Generalitat Valenciana


Sumari del DOGV 432, del 24-09-1986 (1986/807241)

ORDRE de 10 de setembre de 1986, de la Conselleria de Treball i Seguretat Social sobre delegació de facultats en matèria de contractació de personal amb destinació a les obres i els serveis contractats, en virtut del Conveni subscrit el 6 de juny de 1986 entre la Generalitat Valenciana i l'Institut Nacional d'Ocupació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   432

Data del DOGV
:   24-09-1986

Secció del DOGV
:   ALTRES DISPOSICIONS

Número del document
:   1986/807241


Data del document
:   10-09-1986

Organisme emissor
:   Conselleria de Treball i Seguretat Social

Tipus de document
:   Ordre

Ordre de 10 de setembre de 1986, de la Conselleria de Treball i Seguretat Social, sobre delegació de facultats en matèria de contractació de personal amb destinació a les obres i els serveis contractats, en virtut del Conveni subscrit el 6 de juny de 1986 entre la Generalitat Valenciana i l'Institut Nacional d'Ocupació.  
En execució del Conveni de Col·laboració signat el 6 de juny de 1986 entre l'Institut Nacional d'Ocupació i la Generalitat Valenciana, i formalitzat en el marc del que estipula el Conveni subscrit entre el Ministeri de Treball i la Generalitat Valenciana el 20 de desembre de 1985, mitjançant el qual es fixen les bases d'actuació conjunta en les accions a emprendre per tal de pal·liar els problemes de desocupació existents a la Comunitat Valenciana, s'han elaborat les corresponents memòries de les obres i els serveis que han de ser duts a terme en la Comunitat Valenciana.   
Atesa la complexitat i el volum dels afers relacionats amb la contractació de personal en el marc del Conveni esmentat i per bé de l'agilitat i l'eficàcia de la gestió administrativa, és aconsellable que les facultats de contractació i signatura no es troben concentrades en una única persona.   
Per idèntiques raons d'eficàcia no és convenient conferir aquestes facultats a l'òrgan jeràrquic immediat inferior, ja que els inconvenients advertits seguirien existint per tractar-se d'un òrgan unipersonal i central, sinó a qui es troben directament vinculats a l'execució material dels programes, en aquest cas els Serveis Territorials de la Conselleria de Treball i Seguretat Social.   
En atenció d'aquests motius, i fent ús de les facultats conferides pels articles 35 i 68 de la Llei 5/1983, de 10 de desembre, (Diari Oficial de la Generalitat Valenciana de 30 de desembre), de Govern Valencià, i l'article seté del Decret 192/85, de 9 de desembre, (DOGV de 20-1-86) del Consell de la Generalitat Valenciana pel qual s'aprova el Reglament Orgànic i Funcional d'aquesta Conselleria i concordants,   
ORDENE:   
Article primer  
Es delega la facultat de contractació de personal, en el marc del Conveni de Col·laboració subscrit entre l'Institut Nacional d'Ocupació i la Generalitat Valenciana el 6 de juny de 1986, en els respectius Directors Territorials de la Conselleria de Treball i Seguretat Social.   
Article segon  
Haurà de fer-se constar l'existència de la delegació conferida, en els documents que se subscriguen en execució d'aquesta.   
DISPOSICIO FINAL  
Aquesta Ordre entrarà en vigor el 15 de setembre de 1986.  
València, 10 de setembre de 1986.   
El Conseller de Treball i Seguretat Social,  
MIQUEL DOMENECH I PASTOR